钦定古今图书集成/明伦汇编/氏族典/第579卷 > 《凌迪知万姓统谱》 > 耶律休哥
## 钦定古今图书集成/明伦汇编/氏族典/第579卷 > 《凌迪知万姓统谱》 > 耶律休哥

按《辽史耶律休哥传》：休哥字逊宁，祖释鲁，隋国王。父
绾思，南院夷离菫。休哥少有公辅器。乾亨元年，宋侵
燕，南京被围，帝命休哥往救，败之，宋主遁去。是年冬，
上命韩匡嗣、耶律沙伐宋，以报围城之役。休哥战于
满城，宋人请降，休哥曰：“宜严兵以待。”匡嗣不听，败绩。
休哥整兵进击，敌乃却。车驾亲征，围瓦桥关，宋将张
师突围出，休哥斩师，宋阵于水南，休哥击败之，追至
莫州，获数将以献。统和四年，宋将范密、杨继业出云
州，曹彬、米信出雄、易，取岐沟、涿州，陷固安。休哥力寡，
不敢出战，夜以轻骑杀其单弱，画出精锐张其势，又
设伏绝其粮道。彬等退保白沟，休哥以轻兵薄之，南
军冒雨而遁。休哥追至易州，蹂死者过半。太后旋斾，
封宋国王。及太后南征，休哥为先锋，败宋兵于望都。
七年，宋攻易州，休哥逆击，杀伤数万，自是宋不敢北
向。休哥以燕民疲弊，省赋役，恤孤寡，戒戍兵无犯宋
境，远近向化，边鄙以安。十六年，薨。休哥智略宏远，料
敌战胜，让功诸将，故士卒乐为之用。二子：高八，官至
节度使；高十，终于越。